รัฐบาลไทย-ข่าวทำเนียบรัฐบาล-ยธ.จับมือ ศาล-อัยการ-มท.-สธ.-ตำรวจ เซ็น MOU ขับเคลื่อนกฎหมาย JSOC
วันศุกร์ที่ 23 ธันวาคม 2565
23/12/2565
ยธ.จับมือ ศาล-อัยการ-มท.-สธ.-ตํารวจ เซ็น MOU ขับเคลื่อนกฎหมาย JSOC
ยธ.จับมือ ศาล-อัยการ-มท.-สธ.-ตํารวจ เซ็น MOU ขับเคลื่อนกฎหมาย JSOC "สมศักดิ์"ชี้ต้องเริ่มตั้งแต่ต้นน้ํายันปลายน้ํา ปิดช่องก่อเหตุรุนแรง เดินหน้าสร้างความปลอดภัยให้ผู้หญิง-สังคม ทุกหน่วยขานรับพร้อมช่วยอํานวยความยุติธรรม
เมื่อวันที่ 23 ธ.ค. 2565 เวลา 10.00 น. ที่กระทรวงยุติธรรม นายสมศักดิ์ เทพสุทิน รมว.ยุติธรรม เป็นประธานในพิธีลงนามบันทึกข้อตกลงความร่วมมือการบูรณาการความร่วมมือ เพื่อป้องกันการกระทําความผิดซ้ํา จากผู้กระทําความผิดคดีทางเพศ หรือ ที่ใช้ความรุนแรง โดยมี นางพงษ์สวาท กายอรุณสุทธิ์ ปลัดกระทรวงยุติธรรม นางสาวณัฐธ์ภัสส์ ยงใจยุทธ ผู้ช่วยรมว.ยุติธรรม นายสุทธิพงษ์ จุลเจริญ ปลัดกระทรวงมหาดไทย นายธีรศักดิ์ เงยวิจิตร เลขาธิการสํานักงานศาลยุติธรรม นายอํานาจ เจตน์เจริญรักษ์ รองอัยการสูงสุด นพ.ณรงค์ สายวงศ์ รองปลัดกระทรวงสาธารณสุข และ พล.ต.ท.วีระ จิรวีระ รองจเรตํารวจแห่งชาติ นายสหการณ์ เพ็ชรนรินทร์ รองปลัดกระทรวงยุติธรรม ผู้บริหารและข้าราชการ ร่วมงาน
นายสมศักดิ์ กล่าวว่า การลงนามบันทึกข้อตกลงความร่วมมือการบูรณาการความร่วมมือ เพื่อป้องกันการกระทําความผิดซ้ํา จากผู้กระทําความผิดคดีทางเพศ หรือ ที่ใช้ความรุนแรง ระหว่าง สํานักงานศาลยุติธรรม สํานักงานอัยการสูงสุด กระทรวงสาธารณสุข กระทรวงมหาดไทย สํานักงานตํารวจแห่งชาติ และ กระทรวงยุติธรรม เพราะเราเล็งเห็นว่า เหตุสะเทือนขวัญ มักจะเกิดขึ้นแทบจะทุกปี ผู้ก่อเหตุ มักมีพฤติกรรมก่อเหตุซ้ํา เช่น สมคิด พุ่มพวง , ไอซ์ หีบเหล็ก , วันชัย แสงขาว จึงขับเคลื่อนร่างกฎหมายนี้ เพื่อสร้างความปลอดภัยให้กับสังคม โดยเฉพาะกลุ่มผู้หญิง ด้วยการป้องกันบุคคลอันตรายเหล่านี้ ออกมาก่อเหตุซ้ํา ซึ่งเราได้ศึกษามาจากกฎหมายของต่างประเทศจํานวนมาก
นายสมศักดิ์ กล่าวอีกว่า กฎหมาย JSOC จะใช้กับผู้กระทําผิด 3 กลุ่ม 1.เกี่ยวกับเพศ 2.ชีวิตร่างกาย 3.เสรีภาพ โดยมี 2 มาตรการ 1.แก้ไขฟื้นฟูผู้กระทําผิด 2.เฝ้าระวังภายหลังพ้นโทษ ผู้ถูกเฝ้าระวังหลังพ้นโทษ จะถูกใส่กําไลอีเอ็ม ไม่เกิน 10 ปี หากพบพฤติกรรมเสี่ยง ตํารวจ ฝ่ายปกครอง ควบคุมตัวได้ทันที ไม่เกิน 48 ชั่วโมง และคุมประพฤติ สามารถเสนออัยการ ให้ยื่นศาล คุมขังฉุกเฉินได้อีกไม่เกิน 7 วัน เปลี่ยนมาตรการเฝ้าระวัง เป็นคุมขัง ได้ไม่เกิน 3 ปี
"กฎหมายนี้เราใช้เวลาไม่นานในการร่างกฎหมาย เพราะผมต้องการสร้างเครื่องมือในการป้องกันไม่ให้เกิดเหตุสะเทือนขวัญ จึงทําให้กฎหมายฉบับนี้ใช้เวลาเพียง 1 ปี 8 เดือน โดยยกร่างกฎหมาย เมื่อวันที่ 14 มิ.ย. 2564 และจะมีผลบังคับใช้วันที่ 23 ม.ค. 2566 ทําให้ในวันนี้เรามีการบูรณาการทุกภาคส่วนเพื่อขับเคลื่อนกฎหมายตั้งแต่ต้นน้ํายันปลายน้ํา เพื่อสร้างความปลอดภัยให้กับสังคม อย่างหน่วยงานที่เข้าร่วมกับเราอย่าง สตช. จะช่วยสรุปสํานวนเพิ่มตามกฎหมาย สํานักงานอัยการสูงสุด จะช่วยยื่นคําร้องต่อศาล ให้มีคําสั่งใช้มาตรการต่างๆกับบุคคลอันตราย สํานักงานศาลยุติธรรม จะมีคําสั่งใช้มาตรการพิเศษเพิ่มขึ้น จากบทลงโทษตามปกติ กระทรวงสาธารณสุข จะช่วยส่งทีมแพทย์ วินิจฉัยและบําบัดแก้ไขฟื้นฟูผู้กระทําผิด ที่มีปัญหาทางด้านสุขภาพจิต และกระทรวงมหาดไทย จะใช้กลไกผู้นําชุมชนทั้ง กํานัน ผู้ใหญ่บ้าน ในการช่วยเฝ้าระวัง บุคคลอันตราย ไม่ให้มีโอกาสก่อเหตุซ้ํา"นายสมศักดิ์ กล่าว
นายสมศักดิ์ ยังกล่าวถึงกรณีมีฑูตประเทศต่างๆมาเข้าพบ และมีการพูดคุยถึงโทษประหารชีวิต ที่อยากให้ประเทศไทยมีการยกเลิก ว่า ตนได้ให้ความเห็นไปว่าการจะยกเลิกโทษประหารชีวิตได้ ต้องไม่มีคนทําผิดในคดีหนักๆ ซึ่งวันนี้เรามีกฎหมาย JSOC ที่มีการเฝ้าระวังไม่ให้เกิดการกระทําผิดรุนแรง โดยทําให้ในอนาคตมีโอกาสยกเลิกโทษประหารชีวิตได้ เพราะกฎหมาย JSOC จะช่วยควบคุมไม่ให้มีเหตุรุนแรงเกิดขึ้น
นายอํานาจ กล่าวว่า เมื่อเกิดเหตุคดีอุกฉกรรจน์ข่มขืน และผู้กระทําผิดมีประวัติก่ออาชญากรรมมาแล้ว สังคมจะตั้งคําถามว่า ภาครัฐจะจัดการคนเหล่านี้อย่างไร หรือคุ้มครองสังคมให้ปลอดภัยได้อย่างไร ซึ่งตนมองว่ากฎหมายฉับนี้จะช่วยตอบคําถามให้สังคมได้เป็นอย่างดี
นายธีรศักดิ์ กล่าวว่า มองว่ากฎหมายฉบับนี้เป็นโอกาสดี ที่จะได้พัฒนาระบบอํานวยความยุติธรรม เพื่อที่จะได้ร่วมทําให้เกิดความยุติธรรมให้กับประชาชน โดยจะมีการร่วมส่งเสริมการบังคับใช้กฎหมายนี้กับทุกภาคส่วน
พล.ต.ท.วีระ กล่าวว่า กฎหมายฉบับนี้เป็นประโยชน์กับประชาชนเป็นอย่างยิ่ง ที่จะสร้างมาตรการดูแลความปลอดภัย โดยตํารวจถือเป็นหน่วยงานต้นทางในการส่งสํานวนประกอบการพิจารณาของอัยการ เพื่อให้มีคําสั่งมาตรการฟื้นฟูสําหรับผู้ที่ต้องเฝ้าระวัง รวมถึงหากพ้นโทษ ตํารวจก็ยังสนับสนุนบุคคลากร เฝ้าระวังเหตุฉุกเฉินด้วย
นายสุทธิพงษ์ กล่าวว่า กฎหมายฉบับนี้เป็นเหมือนเครื่องเตือนใจไม่ให้ผู้ก่อเหตุไปทําผิดซ้ํา รวมทั้งทําใ้ห้สังคมช่วยกันดูแลให้คนที่เคยทําผิดกลับตัวเป็นสมาชิกที่ดีของครอบครัวและสังคม ตนขอบคุณ รมว.ยุติธรรม ที่พยายามขับเคลื่อน ดูแลคนในสังคม ด้วยการช่วยสกัดยับยั้ง ไม่ให้ผู้ถูกเฝ้าระวังไปก่อเหตุรุนแรงอีก
นางพงษ์สวาท กล่าวว่า ในนามกระทรวงยุติธรรม ขอขอบคุณ รมว. ที่ให้ความสําคัญในการสร้างความปลอดภัยให้ประชาชน ก่อนกฎหมายบังคับใช้ ได้มีการสั่งการในระยะเร่งด่วน ให้มีการตั้งศูนย์เฝ้าระวังความปลอดภัย ส่วนในระยะยาวก็ผลักดันจนกฎหมายฉบับนี้สําเร็จแล้ว ซึ่งนอกจากกระทรวงยุติธรรม จะบูรณาการกับหน่วยงานต่างๆแล้ว ยังมีการบูรณาการภายในกระทรวง เพื่อให้การบังคับใช้กฎหมายเป็นประโยชน์แก่ประชาชน